Imtella' Settembru 9, 2021 Ir-Renju Unit jista' jibda jibgħat lura dgħajjes bl-immigranti irregolari li jkunu qed jaqsmu l-Kanal Ingliż, qabel ma dawn jidħlu fil-pajjiż. Id-deċiżjoni ttieħdet wara li l-Ministeri tal-Intern tar-Renju Unit u Franza ma qablux bejniethom fuq miżuri ġodda biex jikkontrollaw dawn il-wasliet. Sors qrib il-Gvern Ingliż qal lil BBC li d-dgħajjes se jiġu mibgħuta lura biss f'ċertu ċirkostanzi partikolari. Intqal ukoll li, filwaqt li l-gvern huwa favur li jibgħat ċertu dgħajjes bl-immigranti lura lejn Franza, id-dettalji ta' din il-proċedura għadhom mhux finalizzati. Franza aktarx li se toġġezzjona bil-qawwi għal din il-politika, li temmen li tikser il-liġijiet marittimi internazzjonali. Din il-ġimgħa iktar minn 1,500 immigranti irregolari qasmu l-Kanal Ingliż.